Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена против Општина Сопиште, по предметот Барање за пристап до информации од јавен карактер, на 20.06.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена против Општина Сопиште, заведена во Агенцијата под бр.08-235 на 09.06.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.** бр.08-1221/4 од 14.06.2023 година СЕ ПОНИТШУВА.
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружение на граѓани Центар за граѓански комуникации ЦГК, како што е наведено во Жалбата, на 04.05.2023 година поднело Барање за пристап до информации од јавен карактер до Општина Сопиште, со кое побарало по е-маил да му се достави електронски запис од следната информација:

„1. Листа на сите објекти и активности кои биле планирани, а не се реализарале од буџетската ставка 482 (други градежни објекти) од Буџетот на вашата општина за 2022 година, со опис на локацијата и планирана вредност на одделните објекти и активности. Под планирани објекти и активности од буџетската ставка 482 се мисли на планирани согласно првично донесениот буџет на вашата општина за 2022 година.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-235 на 09.06.2023 година.

Агенцијата со електронски допис бр.08-235 од 12.06.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 14.06.2023 година, Имателот на информации до Агенцијата по електронски пат достави Допис заведен во Агенцијата под бр.08-235 каде е наведено дека: “...Ве известуваме дека е одговорено по жалбата поднесена од Центар за граѓански комуникации..“. Во прилог го достави Решението бр.08-1221/4 од 14.06.2023 година, со кое Барањето за пристап до информации од јавен карактер на Барателот се уважува.

На 16.06.2023 година Барателот на информации до Агенцијата достави емаил на кој е наведено дека: „Ве известуваме дека остануваме при жалбата наш бр.0307-538/1 од 09.06.2023 година против имателот на информации Општина Сопиште, бидејќи не го добивме одговорот на барањето за пристап до информации од јавен карактер. Имено, во одговорот наведуваат дека Општина Сопиште имала успешна година и се реализирала. Но, согласно податоците објавени на веб страницата на Општина Сопиште со првично усвоениот Буџет на општината за 2022 година буџетската ставка 482 е вкупно планирана во износ од 92.705.687,00 денари, а реализацијата е во износ од 29.757.536,00 денари. Значи бараме информации за разликата што не е реализирана, а се добива кога од првичниот планиран буџет за буџетската ставка 482 (92.705.687, 00 денари) ќе се минусира реализацијата (29.757.536,00 денари ) на истиот.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр.08-1221/4 од 14.06.2023 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации постапувајќи по Барањето на Барателот донел Решение со кое го уважува барањето на барателот, а до барателот не доставил соодветен одговор.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 12 и 13 од истиот Закон, е должен да ја информира јавноста со објавување на податоци од негова надлежност....годишен Буџет и завршна сметка, годишни финансиски планови по квартали и програми за реализација на буџетот.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му го достави одговорот од Барањето наведено погоре, **на начин и во форма наведени во Барањето.**

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор,**

 **Blerim Iseni**